

**Заданні другога этапу рэспубліканскай алімпіяды па беларускай мове**

**2019/2020 навучальны год**

**Водгук на мастацкі твор**

**11 клас**

**Першым беларускім вандроўным тэатрам**

Воўчае сонца, цыганскае сонца

Над Беларуссю маёй паплыло.

I па дарозе, як песня, бясконцай,

Коцяцца, шляхам, як гора, бясконцым

Нашы калёсы, тэатр і жытло.

Хто вы такія, у вышыванках

Пані-панове? З якой стараны?

– Мы – беларускае сцэны світанак,

Дзеці шляхцяняк

і дзеці сялянак,

Мы – беларускія дочкі, сыны.

Колы грукочуць, нібыта рагочуць

Рэхам натоўпу ў мястэчках глухіх, –

Суму не ўчуе, хто ўчуць не захоча.

Зорак блішчаць васільковыя вочы.

Як і да славы, далёка да іх.

Гразнуць у лужынах коні і колы,

Гразне ў абразлівых кпінах душа.

Роднага слова востраў вясёлы,

Першы тэатр беларускае школы

Зараз – мішэнь для пляўка і глыжа.

Воўчае сонца –

шчыт для героя,

Сведак для злодзея –

светла плыве.

Толькі любоў да Радзімы нам зброя,

Толькі бясконцая вера ў тое,

Што адрадзіць мы паспеем яе.

Спяць у павозцы паненкі-актрысы.

Дай Бог бясхмар'я

іх душам святым!

Белая Русь, ты празрыстая, чыстая,

Ты перад ворагам здолела выстаяць,

Перад сваёй жа

пакорлівай сціпласцю,

Саманяўвагай –

ці выстаіш ты?

Воўчае сонца, цыганскае сонца

Над Беларуссю маёй паплыло.

I па дарозе, як песня, бясконцай

Так, як змаганне і вера,

бясконцай

Едзе вясны беларускай жытло.

Людміла Рублеўская